
ORATIO. 


JpLERISQUE,  forsitan,  vobis,  Socii,  ignotus  hospes  solenni  et 
festo  munere  defuncturus  adsum,  jussu  accitus  illustrissimi 
illius  nostri  Praesidis,  quem  gravis  nuper  et  lamentabilis  exitus  e 
medio  sustulit,  prohibuitque  ne  coetui  huic  nostrae  ipse  amplius 
gratissimus  interesset — cujus  quidem  jussa,  ab  inscio  heu ! tam 
properantis  fati  data,  mihi  pro  pietate  erga  memoriam  honoratis- 
simam capessenda  statui  neque  minore  diligentia  quam  si  ipse 
adhuc  superstes,  ut  saepe  antehac,  ita  nunc  quoque  nobis  adfuturus 
esset.  Quare  huic  operi  quamlibet  impar  lubentissime  tamen  ad 
id  pro  virili  exequendum  me  accinxi,  inque  hanc  vestram  jam  prodii 
concionem  non  eruditionis  opinionem  aucupaturus,  sed  potius  ad 
officia  praestanda  alacritatem,  erga  vos  autem  studium  et  obse- 

quium  debitum  adhibiturus. Praegravis  et  altera  mihi  causa 

fuit  quare  huic  provinciae  quam  minime  deesse  vellem,  Munera 
scilicet  quae  in  me  conferre  dignata  est  Academia  Oxoniensis,  et 
quae,  pro  eo  ac  mereor  multo  honorificentiora,  hodie  jam  susceptae 
celebrationi  haud  prorsus  incongrua  videantur.  Quamobrem  si 
mihi  demandatas  Oratoris  vices  ultro  peragere  recusassem,  quo 
demum  ore  imperitiam,  pudorem  causari,  qua  excusatione,  quibus 
documentis,  ignaviae,  desidiae  insimulatus,  me  vobis  purgatum  fore 
sperarem? — Plane  Nullis. 

Celebres  quidem  laudare  viros,  quorum  gesta,  beneficia,  reperta, 
tum  nos  tum  omnem  caeteram  posteritatem  et  ad  strenuam  imi- 
tationem et  ad  gratam  memoriam  colendam  devinxere,  Oratori 
jucundissimum  opus, modo  ad  tantam  materiem  tractandam,  virium, 
facundiae,  ingenii  satis  suppeterit ; mihi  vero  mecum  reputanti  tum 
ingenii,  quod  in  me  sit,  tenuitatem,  tum  etiam  id  cogitanti  de  qui- 
bus et  coram  quibus  nunc  sit  dicendum,  consternatur  animus,  nec 
multum  abest,  quin  totum  periculum  declinet.  Vos  igitur,  Socii 
doctissimi,  me,  jampridem  seposita  eloquentia,  intermissoque 
dicendi  usu,  aliam  longe  studiorum  rationem  secutum  nolite  arbi- 
tremini confidenter  magis  quam  prudenter  et  praeparato  ad  hoc 
munus  obeundum  accessisse,  sed  potius  benevoli  voluntatem  ve- 
stram sinite  impetrare ; confido  enim  fore,  ut,  si  caetera  fortasse  a 
vobis  desiderabuntur,  meum  certe  studium  atque  officium  non 
desideretur. 


Ab  iis,  qui  antiquitus  in  hac  arte  et  scientia  nostra  claruere, 
nomen  nos  accepimus  honestissimum.  Enitendum  ergo  strenue 
est,  ut  ea  tanta  gloria  ad  posteritatem  nullam  passa  diminutionem 
propagetur.  Nec  sentiatis  tamen,  Socii  doctissimi,  me  vobis  diffi- 
dentem ea  commonere.  Vos  enim  plerosque  agnosco  acumine, 
ingenio,  doctrina,  tum  etiam  variis  literarum  ornamentis  ita  in- 
structos, ut  nemini  dubium  videatur,  quin  antecessorum  illustrium 
haereditatem  vos  incolumem,  immo  magis  adauctam,  ad  minores 
sitis  transmissuri.  Atqui  ni  fallor,  Socii,  video  ex  ea  comitate 
morumque  facilitate  vestra  incommodi  nonnihil  ad  hunc  no- 
strum ordinem  oriturum ; vobis  enim  curantibus  ut  omnibus  Me- 
dicinae studiosis  Academiae  hujusce  aditus  pateant  faciles,  vereor 
ne  ita  una  praecipua  veterum  virtus,  quae  nobis  hodie  inter  caeteras 
celebranda  proponitur,  ea  sensim  aboleat ; dico  Humanarum  Litera- 
rum Scientiam.  Nam  haud  desunt,  (eorum  amentiam  referre  piget,) 
qui  novarum  rerum  avidi,  et  antiquum  omne  esse  adeo  obsoletum, 
venustum  omne  ineptum  opinati,  Medicinam  ingenuis  ornatam 
artibus  improbare,  et  literis  exutam,  quasi  impedimento  quovis 
expeditam,  non  modo  collaudare  verum  etiam  exposcere  audeant. 

Mihi  vero  quis  jure  succenseat,  si  apud  Oxonienses  Academicos 
educatus,  si  tot  annos  jam  commoratus,  literas  a nonnullis  hodie 
nimium  despectas,  quantum  per  me  liceat,  vindicare,  vestrasque 
simul  conatus  ero  ita  ad  meam  partem  flectere  sententias  ut  nemo 
elesantioris  doctrinae  rudis  bona  cum  venia  vestra  in  Medicorum 

ordinem  cooptetur.  Quid  enim  ? nonne  celeberrimorum  Medi- 
corum plurima  exempla  docent,  in  literis  exercitatiorem  quemque 

se  plerumque  felicius  ad  artis  suae  praxin  addixisse? Cujus 

quidem  rei  in  causa  videtur  quod  istiusmodi  disciplinis  non  modo 
ingenii  facultates  excolantur,  sed  etiam  ad  caeterorum  hominum 
coetum  ac  societatem  paratiores  et  habiliores  efficiantur.  Etenim 
literatis  studiis  tuetur  mens,  ne,  mundanis  sordibus  contaminata, 
a praeclaris  contemplationibus  declinet.  Hunc  autem  ad  finem 
nihil  efficacius  quam  Christianae  Sapientiae  praeceptis  diligenti 
animo  studendis  operam  dedisse  et  secundum  ea  vitae  rationem 
fideliter  direxisse.  De  Medico  enim  verum  est  quod  de  Oratore 
Quintilianus  testatur — “ Oratorem  esse  nullum  nisi  virum  bonum 
“ posse,  et  fieri  etiam  si  posset,  id  minus  exoptandum.” 

Studia  neutiquam  contemnenda  sunt  quasi  medico  prorsus  inu- 
tilia, quippe  quae  nihil  immediate  ad  medicam  scientiam  confe- 
rant, saepius  enim  ab  ostentatione  procul  ponenda  sunt  ea,  quae 
tamen  ad  artis  perfectionem  apprime  sint  necessaria, 

‘c  Ut  operum  fastigia  spectentur,  latent  fundamenta.” 

Medico  omnibus  numeris  absoluto  vix  satis  esse  videtur  ut  sit 
mentis  acumine,  scientiae  supellectile,  artium  praesidiis  instructus, 
sed  insuper  huic  opus  esse  ea  versatili  indolis  felicitate,  ea  morum 
comitate,  ea  animi  praesentia,  ut  nec  communi  hominum  coetui 
interesse,  nec  trivialibus  rebus  versari  dedignetur,  cautus  idem  ne 
istis  nimium  implicitus  fiat,  ut  nec  puero  nec  seni,  nec  pauperi  nec 

diviti,  nec  urbano  nec  agresti  ingratus  hospes,  sciat  omnium 
animos  sibi  ita  conciliare,  ut  in  sua  arte,  fide,  peritia,  fiduciam  sum- 
mam reponant.  Proderit  autem  non  corpora  modo  sed  etiam 
animos  hominum  cognovisse — nec  alia  enim  ratione  poterit  prava 
judicia  corrigere,  et  ad  ea,  quae  sibi  ipsis  potiora  sint,  laborantes 
suadere : tum  etiam  bono  ac  felici  successu  cum  omnibus  cujus- 
cunque  ordinis  hominibus  conversari,  id  quod  Medico  praecipue 
officii  erit. 

Saepe  tristis  ac  severa  curandi  ratio,  saepe  remedia  acerbissima 
adhibenda  erunt,  nonn unquam  etiam  praesenti  cruciatu  futura 
sanitas  emenda ; quare,  ut  artis  necessaria  asperitas  in  aegrotantes 
miseros  leniatur,  quanta  esse  debet  in  Medico  comitas,  quanta 
mansuetudo,  clementia  quanta ! Istae  autem  virtutes  plerumque  in 
literatis  doctrinaque  perpolitis  eminentissimae  inveniuntur.  Hisce 
autem,  secundum  artis  ipsius  solertiam,  nihil  ad  studia  concilianda 
efficacius. 

Medicam  Scientiam  videmus  ab  initiis  exiguis  et  rudibus  pro- 
fectam, per  tot  saecula  semper  crevisse  tot  orbis  terrarum  populis 
excultam,  primitus  ab  TEgyptis,  mox  a Graecis  atque  Romanis, 
deinde  ab  Arabicis ; postea  autem,  renascentibus  literis,  doctrinae- 
que fontibus  vetustis  reclusis,  in  Italia  primum,  inde  etiam  in 
caeteris  Europae  regionibus  floruisse,  donec  ad  hanc  perfectionem, 
qua  apud  nos  est,  jam  tandem  pervenit.  Id  autem  effectum  est 
quum  aliis  subsidiis  adminiculisque  tum  maxime  hoc,  ut  ab  horni- 

nibus  praeclarissimis  non  medica  solummodo  peritia,  verum  etiam 
literarum  omnium  humanarum  solertia  instructis,  ars  haec  nostra 
coleretur.  Illud  autem  memorare  juvat,  ut  nusquam  honoratior 
quam  apud  nos  extitit  Medicina  ita  nulla  Societas  (absit  verbo 
invidia)  virorum  ingenio  et  doctrina  excellentium  hac  nostra  fuit 
feracior. 

Hic  autem,  ut  rem  antehac  saepe  quidem  memoratam,  nusquam 
vero  satis  celebrandam,  perpaucis  attingam,  Linacri  imprimis 
recordandum  est,  cujus  sane  ingenium  patriae  lumen  splendidis- 
simum exortum  videtur.  Ille  ad  omnes  scientias  perdiscendas 
atque  illustrandas  natura  aptissimus  nullum  studium  omisit,  quo 
posset  ingenitam  indolem  excolere  et  promovere.  Ille,  quidquid 
liberalium  artium  impertire  Oxonia  potuerit,  id  secum  a domo 
portans  Italiam  imprimis  adiit,  antiquum  Musarum  sacrarium, 
perenne  politioris  elegantiae  domicilium — illic  cum  omnibus  qui- 
buscunque doctissimis  versatus  philosophiam  scientiasque  toto 
pectore  hausit — et  postea,  domum  reversus,  primus  Medicinae 
fontes  interclusos  et  obseratos  aperuit.  Quae  in  morbis  curandis 
admiranda  gesserit,  quae  in  Oxoniensi  et  Cantabrigiensi  Academiis 
munificentissime  Medicae  artis  gratia  effecerit  quis  Vestrum  ignoret  ? 
Collegii  hujusce  fundator,  primus  ipse  atque  illustrissimus  artis 
nostrae  inter  Britannos  patronus,  meritis  semper  honoribus  fruetur. 
Haud  liberalius  profecto  quam  prudentius  viri  consilium  fuit,  quo 
in  iisdem  studiis  conjunctos  in  unum  itidem  gregem, ac  quasi  fami- 

)iam,  convocandos  curavit.  Minime  ille  ignorabat  quantum  et  ad 
Medicorum  ipsorum  commoda,  et  ad  Medicinae  cultum  et  splendo- 
rem, valeant  concordia  et  societas.  Linacri  exemplo  ductus,  ejus- 
que  premens  vestigia,  per  Italas  civitates  opes  literarias  Caius  asse- 
cutus est.  Permulta  etiam  ille  doctissimus  antiquorum  disertorum 
opera,  bibliothecarum  forulis  recondita  ac  paene  oblivioni  data, 
blattis  tineisque  eripuit,  emendatioraque  in  lucem  edidit.  Sicut 
vero  in  caeteris  Linacri  aemulator,  ita  in  eo  maxime  fuit,  ut  ipse 
quoque  literarum  humanarum  fautor  Collegium  conderet,  in  quo 
praecipuum  esset  Medicinae  studium,  quod  Collegium  largissime  a 
se  dotatum  et  nomine  suo  insignitum  Rei  Medicae  apud  Canta- 
brigienses  fons  et  domicilium  honoratissimum  huc  usque  per- 
mansit. 

Ex  Caii  atque  Linacri  vitis  praeclarissimam  esse  et  utilissimam 
Medicinae  cum  Literis  societatem  perspeximus.  Vidimus  profecto 
Medicinae  studia  renascentia,  quae  diuturna  medii  aevi  barbaries 
paene  oppresserat,  Medicis  li teratis  deberi.  Vidimus  utrumque 
quidem  virum  Medicinam  simul  ac  Literas,  ingenio,  scriptis,  exem- 
plo, munificentia  promovisse.  Veruntamen  novo  aliquo  et  insigni 
reperto  nondum  Scientia  dotata  erat,  nondum  novus  iste  rerum 
ordo  successerat,  in  quo  maximis  repertis  primum  facile  locum  sibi 
Harveius  vindicavit.  Naturae  abditae  investigator  ante  Harveium 
nullus  acrior  fuerat,  nemo  ad  repertum  Verum  demonstrandum 
perspicacior  : Cui  nostratium,  cui  peregrinorum  Harveii  inauditum 


c 


10 


nomen  ? Ne  multa : aut  me  Viri  egregii  Scientiaeque  amor  fallit, 
aut  Harveius  noster  inclyto  illi  Astronomo,  saeculi  proxime  sequen- 
tis et  lumini  et  decori,  nequaquam  postponendus  est.  Sicut  enim 
Neutonus  sui  saeculi  maximum  lumen  et  decus  jure  habetur,  ita  in 
praecedenti  quis  non  agnoscit  Harveium  doctrinae  insigne  orna- 
mentum et  praesidium  ? Quantum  enim  Neutonus,  explicata  lucis 
gravitationisque  natura,  de  Optica  et  Astronomica  Scientia  bene 
meruit,  tantum  certe  Harveius,  prolata  et  demonstrata  vera  Circui- 
tus theoria,  Medicinae  profuit.  Egregius  uterque  Philosophus 
maxima  procul  dubio  reperuit.  Alter  utilissima  ac  saluberrima 
scientia  laetos  mortales  donavit;  alter  ingentia  stupendaque  coeli 
miracula  ostendit.  Summa  ambo  gloria  hominibus  affulsere; 
ambo  honorem  clarissimum  assecuti. 

Qui  totum  Philosophiae  ambitum  adamare  non  didicerint,  ii  mira- 
bilius forsan  et  excelsius  existimabunt  Siderum  per  Inane  infini- 
tum errantium  certissimis  legibus  orbitas  descripsisse,  quam  mole- 
cularum  per  animalium  venas  cursitantium  semitas  invenisse;  certe 
jucundius  censebunt  cum  Neutono  coelos  sempiternis  suis  ignibus 
coruscantes  suspicientes  mirari,  quam  cum  Harveio  cadaverum 
mucores  ac  putredines  inhumatas  contemplantes  horrere.  Veri- 
tatis autem  sui  ipsius  gratia  indagatoribus  paullum  refert  utrum 
aethere  late  splendens,  an  stagnis  et  luto  expiscatum  Verum  repe- 
riant.  Rem  enim  sua  utilitate  aestimantes,  commodisque  inde  ad 
humanum  genus  oriundis,  ea  trutina  Repertoris  merita  perpendunt. 

Ese  utique  prae  aliis  laudabiles  disciplinae  videntur,  quae  mentes 
natura  desidiosas  hebetesque  aliquando  ad  cogitandum  atque 
agendum,  ad  diligentiorem  rerum  atque  causarum  investigationem 
ita  excitent,  ut  ese  demum  Omnipotentem  Deum  utpote  in  cunctis 
suis  operibus  ubique  praesentem  agnoscant,  ejusque  verum  Numen 
inde  patens  adorent.  Tali  vero  ratione  si  diversarum  praestantia 
scientiarum  dijudicetur,  nihil  est  cur  Anatomiae  Astronomiam  ante- 
ferendam statuamus.  Scalpellum  Dioptra  vix  leniorem  laborem 
exegit.  Sive  astra  legamus — sive  cadavera  exploremus — utrobi- 
que  miracula  abundare,  resque  tam  humiles  quam  excelsas  explere 
cernimus.  Si  ingens  Mundi  universi  machina  Creatoris  Summi 
potentiam  praedicat,  at  animantis  vel  minimi  corporis  forma  pari- 
ter illius  sapientiam  et  bonitatem  declarat.  Si  tellus  ac  siderum 
innumerae  constellationes  lege  una  simplici,  eademque  efficacissima, 
certissima,  constantissima,  ad  Summi  Gubernatoris  laudem  circum- 
volvunt, nec  vero  minus  ossium  et  nervorum  compages,  membro- 
rum commissurae,  venarum  labyrinthus,  in  omnibus  quibuscunque 
animalibus  vitae  instrumenta  atque  tutamina,  almi  ejusdem  Crea- 
toris beneficentiam  commendant.  Huc  quoque  assentit  vates  ille 
regius,  qui  cum  caneret — “ Coeli  enarrant  gloriam  Dei,”  idem  alio 
in  loco  cecinit  “ Laudabo  Te,  quia  mirabilibus  et  verendis  modis 
“ elaboratus  sum,  haud  enim  Te  latebat  substantia  mea,  adhuc 
“ imperfecta,  quando  in  secretis  ossa  fabricabantur.”  Quod  igi- 
tur ad  utriusque  Philosophi  reperta  attinet,  haud  ita  longe  alter 

ab  altero  mea  quidem  sententia  distare  videtur.  Uterque  enim 
a principiis  obscuris  dubiisque  miro  acumine  naturae  collecta 
undique  arcana  investigavit  patefecitque.  Uterque,  divinis  certe 
auspiciis,  quae  affirmaret  ea  certissimis  clarissimisque  documentis 
evidentissime  probavit.  Sed  forte  dicet  aliquis  ; at  Harveius  cum 
Asellio  disputans  opinione  falsus  est.  Quid  ergo  ? unusne  error, 
cui  et  in  disertissimis  obnoxia  est  humana  natura,  potest  egregio 
nomini  officere  ? Parum  caute  Harveius  partem  deteriorem  tue- 
batur, Asellii  dictum  impugnando,  qui  se  usum  vasculorum,  quae 
lactea  vocant,  reperuisse  crederet.  Sed  hac  in  parte,  si  recte  judi- 
cemus, Harveium,  quamvis  errantem,  culpa  tamen  omni  caruisse 
statuemus ; adhuc  enim  in  avium  pisciumque  mesaraicis  frustra 
quaesitae  erant  canaliculae  hae  lactariae — atqui  in  iis  fas  esset  illas 
requirere,  siquidem  recte  ratiocinatus  esset  Asellius.  Porro  quae- 
nam esset  lactei  humoris  natura,  aliunde  per  vascula  tenuissima 
fluitantis  albere  visi,  etiam  ipse  Asellius  nondum  compertum 
habuerat.  Quae  cum  ita  sint,  quo  tandem  jure  aut  poterat  aut 
debebat  Harveius  noster,  cui  ad  verum  indagandum  unico  semper 
instrumento  ac  indici  experientia  fuerat,  conjecturis  nullo  certo 
documento  suffultis  assentiri.  Indignum  procul  dubio  nomine 
suo  — tantaeque  suae  famae  nociturum  admisisset,  iis  sententiis 
temere  cedendo.  Quinetiam  Harveio  si  unus  error  semel  admis- 
sus adeo  crimini  detur,  at  de  Neutono  quid  sentiendum,  qui  et 
ipse  tantus  philosophus  tamen  erravit  ? Constat  enim  hunc  contra 

Huygenianam  Theoriam  prave  disputasse,  quae  quidem  Theoria 
recte  explicabat,  quanam  de  causa  radiis  per  chrystallum  certa 
ratione  trajectis,  et  sic  refractis,  duplex  rei  objectae  imago  redda- 
tur. Neutoni  ab  Huygenio  discrepabat  sententia : semel  autem  in 
vita  Neutonus  errabat. 

Postremo  quod  a quibusdam  Harveio  invidiosissime  objectum 
fuit,  hunc  Serveti  et  Caesalpini  de  cordis  motu  et  sanguinis  decursu 
commentis,  quasi  indicibus,  usum,  sic  ad  praeclaram  suam  circuitus 
theoriam  pervenisse ; qui  hoc  justius  aut  verius  quam  dicere,  eos, 
Neutono  in  Astronomia  qui  antecesserint,  Galilaeum,  Copernicum, 
Keplerum,  justae  illius  viri  gloriae  aliquid  ademisse  ; et  tamen  quis 
unquam  negavit  priores  Astronomos  ad  ingentia  Neutoni  reperta 
non  nihil  contulisse? 

Constat  quidem  Harveium,  post  nobile  suum  de  circuitu  reper- 
tum editum,  multo  rarius,  ut  in  scriptis  ipse  queritur,  ad  aegros 
invisendos  esse  accitum  : quare  mei  videtur  propositi,  ut  ostendam 
quidnam  obstaret  quominus  Medicus  ille,  tam  doctus  et  tam  sagax, 
tot  vigiliarum,  tantorum  laborum  fructum  tantillum  perceperit — 
pecuniam  nunc  intelligo ; quantum  enim  is  sibi  nomen,  quam 
famam,  quot  honores  nactus  esset,  quis  nescit  ? Quum  Harveius 
illustre  suum  repertum  promulgasset,  tunc  in  omnium  ore  versa- 
tum  et  quod  nomen  ejus  ad  omne  tempus  nobilitaturum  videbatur, 
non  defuere  qui  calumniis  virum  peterent,  tum  aemulandi  despera- 
tione tum  invidia  moti,  ut,  si  possent,  non  modo  reperti  gloriam 

obscurarent,  sed  etiam  Repertori  existimationem  et  famam  omnem 
eriperent;  quam  quidem  injuriam  saepe  senem  Harveium  con- 
questum, nec  alii  causae  imminutos  medendi  fructus  tribuisse  in- 
venio, sed  tamen  verisimilius  arbitror  Harveium,  qui  rerum  natura 
investiganda  scientiaque  augenda  semper  totus  versatus  et  distentus 
erat,  vix  publico  favori  conciliando  satis  forsan  operam  dedisse. — 
Qui  ad  Philosophiam  sese  totos  occupent,  ii  plerumque  solent 
res  quotidianas  omittere ; triviales  contemnere ; coetus  autem  vul- 
gares fastidire  ; a negotiis  molestiisque  se  subducere  ; opes,  divitias, 
honores,  securitatem,  quidquid  denique  vulgus  admiretur,  id  minus 
affectare : hujuscemodi  fuisse  Harveii  indoles  ex  vita  epistolisque 
satis  apparet — quibus  rebus  conjicere  par  est  Harveium,  magis 
propter  philosophicas  contemplationes  natum,  quam  mundanis 
negotiis  gerendis  aptum,  successu  in  medendo  famae  suae  magni- 
tudini vix  adaequato  fructum  esse.  Ne  quis  vero  opinetur  idcirco 
literas  ac  philosophiam  nihil  ad  medendi  felicitatem  conferre,  nam 
primum  plane  compertum  habemus  Harveium  et  a necessariis  suis, 
quibus  notae  ejus  virtutes  essent,  et  ab  Rege  ipso  optimo  (eheu 
infelicissimo),  summo  honore  habitum  fuisse.  Denique  notandum 
est  Harveium  obtinuisse  quodcunque  ipse  aut  cuperet  aut  stude- 
ret, cui  contigit  medicae  arti  ac  scientiae  multo  magis  prodesse, 
quam  si  in  medendo  vel  felicissimo  successu  usus  esset.  Nec  ita 
tantum,  sed  etiam  insigni  erga  hunc  nostrum  ordinem  et  colle- 
gium sua  liberalitate  immortalitatem  adeptus  videtur,  cujus  nemi- 

nem  e vobis,  Socii  ornatissimi,  aut  ignarum  aut  oblitum  opinor. 
Inter  alia,  Bibliotheca  Supellexque  munificentissima  Harveii  dona 
— tum  etiam,  quod  summum  est,  annua  haec  concio  atque  festivitas, 
quas  ipse  et  condidit  et  in  perpetuum  instaurandas  jussit  Hae  nobis 
haeredibus  suis  commonent  ut,  tanti  Benefactoris  pie  grateque 
memores,  ejusdem  virtutem  praeclarumque  exemplum  celebrantes 
aemulemur. 

Jam  vero,  quoniam  ad  liberaliores  artes  respeximus,  non  sine 
injuria  de  Radclivio  omnem  mentionem  praeteream,  quem  largum 
atque  munificentissimum  medicae  artis  fautorem,  liberalissimum- 
que  egeni  aegrotantis  opitulatorem,  nulla  aevi  longinquitas  (spero) 
oblivioni  tradet. Amplissimus  hic  dicendi  campus  sese  aperue- 

rit, ni  exiguum  temporis  spatium  vetaret,  sed  mihi  praesertim 
probro  esset,  cujus  fidei  quodammodo  concredita  est  istorum  bene- 
ficiorum dispensatio,  si  tanti  viri,  tam  almi  Benefactoris  memoriam 
honoratissimam  mea  qualicunque  laudatoria  oratione  carere  patiar. 
Erat  sane  in  Radclivio  aperta  quaedam  ingenuitas,  morumque  paene 
Laconica  simplicitas,  adeo  ut  horridula  nescio  qua  (ne  dicam 
inhumana)  specie  vir  optimus  obductus  nonnunquam  videretur. 
Fuit  quorumdam  Medicina?  Professorum,  quos  ille  aut  rei  medicae 
parum  peritos,  aut  artibus  parum  honestis  favorem  publicum 
aucupantes  suspicaretur,  acerrimus  adversarius — fuit  etiam  blandi- 
tiarum, quae  in  aulicis  fere  expetuntur,  totus  expers,  nec  (si  famae 
credamus)  erga  vel  summos  patronos  assentatione  debita  uti  digna- 

tus  est — qua  quidem  in  re  an  recte  fecerit,  necne,  haud  mihi  nunc 
decernendum  proposui.  Ingratum  profecto  esset  viro  egregio 
culpae  vel  levissimum  tribuere,  nec  id  equidem  in  animum  induxi, 
sed  ejus  rei  non  alia  de  causa  mentionem  faciendam  statui,  quam 
ut  ostendam  eam  ipsam  simplicitatem  apertum  que  ingenium  Rad- 
clivio  in  arte  sua  valde  profuisse.  Hic  enim,  ut  antecessorum,  ita 
et  aequalium,  vel  levissim  pendens  auctoritatem,  nec  ullius  magi- 
stri addictus  praeceptis,  nisi  quae  aut  rectissimae  rationis  aut  certis- 
simae experientiae  documentis  suffulta  arbitraretur,  methodum 
vere  Hippocraticam,  eo  tempore  procul  dubio  saluberrimam,  prose- 
cutus est.  Quod  vero  aiunt  Radclivium  detrectantes,  vix  satis 
fuisse  hunc  literarum  elegantia  excultum,  minus  equidem  inficias 
eo,  quanquam  invidiosius  certe  atque  severius  tale  judicium  appa- 
reat, quod  de  literarum  tam  munifico  patrono  feratur.  Sed  ea  in 
quaestione  ne  longus  sim,  de  Radclivio  jure  affirmari  potest,  tan- 
tum fuisse  in  eo  innatum  indolis  vigorem,  tamque  singulares  animi 
dotes,  ut  doctrinae  subsidia,  aliis  necessaria,  huic  paene  supervacanea 
essent.  Nequis  putet  tamen  exinde  ista  refellere  jam  supra  a me 
disputata,  permagnam  scilicet  perfecto  Medico  esse  bonarum  lite- 
rarum utilitatem ; eximias  enim,  quales  in  Radcliviano  ingenio 
splendebant  dotes,  perpauci  mortalium  natura  sortiti  sunt,  et  tamen 
Radclivio  ipsi  forsan  profuisset  si  Musarum  sacris  non  nihil 
magis  vacasset ; viro  enim  illustri  si  propter  morum  nimiam  as- 
peritatem reprehensionis  quid  tribuendum  est,  (id  quod  rivales 

criminabantur,)  ingenuis  hoc  artibus  corrigendum  foret,  quarum 
provinciae  communi  consensu  datur,  ut  emolliant  mores,  ingeni- 
tamque  ferocitatem  leniant.  Sed  ne  a proposito  ulterius  declinet 
oratio,  cui  potius  laudatio  quam  reprehensio  pertinere  videtur, 
Radclivii  liceat  virtutes  commemorare,  quo  in  egenos  et  oppressos 
nemo  liberalior,  in  scientia  promovenda  nemo  munificentior ; ea 
fuit  in  beneficiis  conferendis  modestia,  ut  saepe  ignoto  nomine 
daret,  et  fere  laudes  atque  gratiam  tantum  sibi  vitandas  putaret, 
quantum  alii  probrum  atque  dedecus.  Hunc  neque  secundioris 
aura  fortunae,  neque  adversae  ictus,  a largissima  benevolentia  abster- 
rere potuit.  Illius  in  bonas  literas  favorem  testantur  opes  illae 
amplissimae,  quas  Academiae  Oxoniensi  ad  literas  promovendas 
legavit.  Ipse  porro,  adhuc  superstes,  Academicis  Medicinas  studio- 
sis duobus  annua  stipendia  in  perpetuum  erogavit  atque  constituit, 
ea  conditione  injuncta,  ut  in  perigrinas  regiones  proficiscentes 
novam  semper  Medicinae  notitiam  undique  compararent.  Quos 
nummos  ad  Nosocomium,  Radclivii  nomine  nuncupatum,  primum 
(ni  fallor)  ea  expressa  ratione  conditum,  ut  clinicae  medicinae 
studiosis  proficiendi  semper  in  eo  praesto  essent  facultates ; quos 
denique  ad  has  nostras  aedes  faciendas  contulerunt  Radclivii 
haeredes  fiduciarii  quis  vestrum  ignoret?  Quae,  posthuma  licet 
beneficia,  tamen  et  ei  debentur,  et  ejus  memoriam  tamdiu  claris- 
sime honestabunt,  quam  diu  egregiae  bonitatis  memoria  hominibus 
remanebit. 

Unum  vobis,  Socii,  admonitum  velim,,  quod  nequaquam  mei 
propositi  fuit  omnes  de  nobis  bene  meritos  laudibus  ita  celebrare, 
ut  neminem  omnino  praeteriisse  videar.  Illi  quidem  complurimi 
fuere,  nobis  nempe  exempla : artium  literarumque  ornamenta ; pa- 
triae communis  decora  : sed  literarum  potius,  in  perfecti  Medici  in- 
stitutione, utilitatem  mihi  proposui  ut  vobis  indicarem : quaedam 
igitur  ad  hoc  argumentum  pertinentia  ex  Harveii  et  Radclivii  vitis 
desumpta  disserui — ne  quis,  horum  utrius  fortuna  exemplo  usus, 
meae  aliquid  parti  posse  contradici  putet,  neve  respondeat,  hunc 
vix  pro  doctrinae  suae  magnitudine  felicem,  illum  pro  literarum 
modico,  (quibus  ornatum  accepimus,)  nimio  forsan  successu  usum 
esse.  Istam  vero  repugnantiae  diluens  speciem,  simul  occasione 
lubens  utebar,  ut  eorum  virtutes,  certe  omni  laude  majores,  mea 
qualicunque  oratione  illustrare  coner.  Caeterorum  commemora- 
tionem, nihilo  minus  praeconiis  dignam,  quoniam  vix  ad  omnium 
vel  ipsa  nomina  percurrenda  sufficeret  tempus,  necesse  est  ut  aliis 
relinquam  post  me  oratoria  hac  vice  et  officio  defuncturis.  Caete- 
rum  ejus  restat  commemoratio,  de  quo  omnem  praeterire  men- 
tionem vetat  decentia ; vetat  et  meum  ipsius,  vestrumque  omnium 
desiderium ; vetat  denique  orationis  hujusce  nostrae  argumentum, 
cui  magnopere  auxiliatur  viri  illustrissimi  nuperius  exemplum. 
Illum  dico  quem  vos,  Socii,  quem  ego,  quem  tota  civitas,  quem  prae- 
cipue Academia  haec  nostra  luget ; ejus  pridem  patrocinio  florens 
Praesidem  illum  honoratissimum  luget,  qui  paucis  abhinc  mensibus 

me  ad  vos  annuum  oratorem  constituit,  nescium  heu  diei  tam  prope 
instantis,  ut  haec  non  prius  habenda  concio  foret,  quam  ille,  cujus 
praesentia  et  auspiciis  instaurari  oportebat  festivitas,  funebri  ipse 
laudatione  parentandus,  honoremque  a nobis  debitum  mortuus 
potius  quam  vivus  accepturus  esset. 

Etenim  dignus  erat  qui  ob  excellentissimas  animi  virtutes  lon- 
giorem vitam  sortitus  esset,  diutiusque  humanis  rebus  interfuisset, 
tamdiu  etiam  quam  regiae  majestati,  (cui  merito  gratissimus  fuit,) 
universo  regno,  patriae,  necessariis  omnibus,  utilis  esse  potuit ; 
potuisset  sane  vivens  semper,  nunquam  enim  non  Virtus  utiliter 
operatur : verum  quia  homo  erat,  et  ea  conditione  natus,  ut  fatali 
aliquando  pareret  necessitati,  praeclare  et  feliciter  cum  eo  actum 
existimo,  laudoque  fortunam  ejus,  qui  amplis  honoribus  functus, 
non  apud  literatos  modo,  verum  etiam  apud  caeteros  omnes,  apud 
Magnates,  apud  Reges  ipsos,  existimationem  praeclarissimam  con- 
secutus, abiit  tandem  laetus,  dierum  atque  honorum  satur,  omni 
cura  ac  solicitudine  solutus,  optimam  secum  spem  ferens,  et  ad 
Linacros,  ad  Caios,  ad  Harveios,  magni  nominis  umbras,  nuncius 
ipse  illustrissimus  pervenit. 

Equidem  negotiis  procul  degens,  aulicorum  cultor  parcus  et 
infrequens,  vix  mihi  is  esse  videor,  cui  illius  laudandi  provincia  jure 
evenire  oporteat ; quum  vestrum  e numero,  Socii  egregii,  quosdam 
aspicio  ipsius  viri  familiares,  ne  dicam  affines  et  cognatos,  quibus 
ex  diuturna  consuetudine  notiores  sint  eae  virtutes,  ea  artis  peritia, 

ea  doctrina,  comitas,  prudentia,  humanitas,  quibus  vir  summus 
omnium  sibi,  non  dico  voluntates,  sed  summa  studia  atque  fiducias 
conciliaverit — quocirca  ad  futuram  alicujus  eloquentiam  ista  cele- 
branda relinquo,  sed  id  unum,  Socii  amplissimi,  vobis  annotatum 
velim,  nempe  ut  probe  conveniat  isti  meo  de  literarum  utilitate 
argumento  hoc  quoque  nuperius  editum  nobis  splendidissimum 
exemplum  ; scilicet  eo  nunc  evidentissime  declaratur,  maximi  esse 
momenti  ad  perfectum  medicum  studia  politiora.  Quis  enim 
illo  omnibus  elegantioribus  literis  edoctior  ? quis  antiquitatis  do- 
ctrina instructior  ? quis  ad  normam  Romanae  Graecaeque  eloquen- 
tiae excultior?  quis  scribendi  copia  ac  concinnitate  perpolitior? 
et  quem  interea  vidistis  Medicum  perfectiorem,  quem  in  tota  arte 
exercenda  feliciorem  ? 

Sed  dum  illum  virum  lamentor,  vobis  pariter  ac  mihi  flebilem 
desideratumque,  quem  Deo  Optimo  Maximo  visum  est  e medio 
nostro  auferre,  minus  certe  deceat  gratulationes  omittere  erga  eum, 
qui  in  vacuum  Praesidis  locum  auspicatissimo  successit  initio.  Tibi, 
Vir  amplissime,  et  susceptam  dignitatem  gratulor,  et  quod  felix 
faustumque  sit,  et  tibi  et  nobis  et  reipublicae  huic  literariae,  volo  ex- 
que  animo  precor.  Sit,  precor,  id,  quo  fungeris,  tam  tibi  decori,  quam 
nobis  commodo,  officium ; magnique  tui  antecessoris  virtutes  tibi 
ita  aemulandas  censeas,  ut  studia,  voluntates,  reverentias  nostras, 
quemadmodum  ut  ille,  tecum  semper  feras ; neque  tibi  sit  nostri 
e medio  discedendum,  donec,  ut  ille  prior,  sic  tu  secundus,  opum. 

honorum,  famae  praemiis  onustus,  artem  diu  beneficentissime  exer- 
citatam emeritus  tandem  felicissime  reponas. 

Quod  superest,  Socii,  vos  obsecro  ut  reputetis  vobiscum,  quid  et 
quale  esset  Medicina  literis  humanioribus  nudata,  quae  opinor  nec 
digna  veneratione  habita,  nec  ea,  qua  jam  floret,  auctoritate  cultu- 
que gravis,  sed  spreta,  tandem  nulli,  nec  aegrotantibus  neque  me- 
dicis, profectui  foret ; civibus  autem,  opem  salutemque  sperantibus, 
incommodissima  certe,  ne  dicam  perniciocissima,  empiricorum  insci- 
tia saepissime  fieret. Haud  opus  est  ut  in  ea,  quae  apud  unum- 

quemque satis  constat  sententia,  affirmanda  multus  sim ; scilicet 
artem  omnem  atque  scientiam  eo  magis  florere,  quo  magis  ii,  qui 
eam  profitentur,  honore  et  gratia  habiti  fuerint.  Per  ludibrium 
interrogantibus  ; cui  bono  literarum  studia? — negantibus  ullum  esse 
sperandi  locum,  ut  arti  (quod  mentiuntur)  novae,  et  antiquis  paene 
ignotae,  quicquid  proficerent  literae,  facillime  responderi  potest. 
Licet  enim  concedamus,  nihil  ad  novam  scientiam  valere  ea,  quae 
ex  antiquis  scriptoribus  juventuti  Academicae  a praelectoribus  tra- 
dantur— concedamus  etiam,  interpretum  ope  versionibusque  ver- 
naculis, hodie  patere  omnibus  quaecunque  aut  a Graecis  aut  ab 
Romanis  scriptoribus  vetusta  Medicinae  arcana  condita  sint ; at- 
tamen idcirco  minime  concedimus,  operam  perdere  Medicinae  stu- 
diosos, si  qui  literis  colendis  sese  dare  voluerint.  Etenim  quis 
ingenuus  unquam  dubitavit,  academicarum  disciplinarum  et  stu- 
diorum in  animis  informandis  egregiam  esse  utilitatem : iis  primo 

rite  imbutus  puer,  deinde  ad  cseteras  artes  ac  scientias,  quamlibet 
difficiles,  paratior  adolescens  pergit ; iis  ludis  laboribusque  exercitata 
mens,  et  exinde  nacta  experientiam,  tunc  diversas  rerum  species 
callidius  inspicit,  legumque,  quibus  eas  obtemperant,  rationem 
facilius  intelligit.  Expositis  conditionibus  perdiscit  recte  colli- 
gere, verum  ex  erroribus  enucleare,  causas  solers  exquirere,  exitus 
sagax  anticipare.  Et  ista  eadem  sentiebat  senatus  noster  Oxoni- 
ensis,  qui  paucis  abhinc  annis  (quum  leges  et  constitutiones  Aca- 
demicas recenserat,  jam  vetustate  obsoletas,  hodiernoque  tempori 
minus  convenientes)  id  statuebat  in  medium  proferre,  et  demum, 
re  mature  perpensa,  jubere,  ut  nemo  Medicinae  studiosus  prius 
Medicinae  destinato  suo  studio  incumberet,  quam  literis  humanio- 
ribus per  spatium  quatuor  annorum  operam  dederit — examenque, 
inter  caeteros  gradum  in  artibus  ambientes,  subierit. 

Vos  autem,  Socii,  nolite  mirari  quo  tandem  tendat  oratio  mea ; 
rem  enim  paucis,  si  lubet,  exponam.  Quando  nuperrime  de  re 
medica  quaestio  publice  instituebatur,  et  de  privilegio  eorum,  quos 
penes  est  medicis  quaestum  exercitaturis  potestatem  concedere, 
multum  et  acerrime  disceptabatur,  rogabant  quidam  ut  Acade- 
micis in  posterum  interdiceretur  id  privilegii ; affirmabant  enim, 
non  eadem  ubique  alumnos  institui  ratione,  sed  alias  aliter,  neque 
semper  ad  trutinam  satis  accuratam  expendi  peritiam  eorum,  qui 
aliquando  docti  et  ad  artem  habiles  pronunciandi  sint.  Si  qui  vero 
alii  tanta  in  re  indormientes  peccarint,  inhabilesque  siverint  in 

cives  exire,  per  me  quidem  hos  liceat  incuriae  suae  poenas  dare, 
minime  enim  is  sum  qui  fraudulentos  excusem ; sed  unum  affir- 
mare plane  audeo,  neque  ejus  asseverationis  onus  recuso,  nempe 
istius  opprobrii  nihil  Oxonienses  tangere.  Molestum  vobis  credo 
fore,  nec  res  postulat,  ut  in  illo  repellendo  multus  sim. — Sunt  etiam 
qui  statutum  rogant  ut  penes  unum  quoddam  collegium  sit  po- 
testas in  Medicina  graduatos  creandi ; attamen,  ut  opinor,  neque  id 
utilitas  neque  necessitas  videtur  postulare,  ut  omnes  ad  unum 
idemque  exemplar  medici  instituantur;  nam  varios  hominum 
mores,  ingenia,  et  studia  reputans,  in  eum  inducor  animum,  ut 
sentiam  utilius  esse,  penes  viros  diversis  rationibus  educatos,  dum- 
modo sit  his  idonea  et  sufficiens  medicarum  literarum  peritia, 
esse  jus  eos  nominandi,  qui  in  medicorum  ordinem  rite  coopten- 
tur. Video  permagnam  esse  institutionis  Academicas  vim  mora- 
lem, non  modo  in  ipsos  alumnos,  sed  etiam  in  caeteros  ordines, 
quum  alumni  in  suam  quisque  vitae  provinciam  diverse  abeuntes, 
honoribus,  opibus,  muneribus  graves,  sententias  suas  inter  clientes 
aut  parochos  disseminent  et  auctoritate  confirment.  Mihi  igitur 
persuasum  habeo,  Academias,  donec  pro  virili  parte  honeste  agant, 
reipublicae  decori  commodo  et  utilitati  esse.  Atqui,  ut  aliorum 
sibi  observantiam  et  studium  concilient,  necesse  videtur  imprimis, 
ut  liberae  ipsae  et  sui  juris  sint ; nemini  enim  morigerari  solent,  qui 
non  et  eundem  reverentur.  Quamobrem  quum  non  ita  pridem 
apud  nos  Oxonienses  ageretur,  utrum  exteri  sint  in  id  concilium 

accipiendi,  quo  concilio  de  nostris  judicium  ferre  solemus,  contra 
istam  sententiam  et  reclamabam  et  semper  strenue  renitendum 
esse  censebam,  indignum  arbitratus,  ut  quovis  praetextu  aut  qualibet 
auctoritate  delegati,  alieni  consessores  solennibus  nostis  Medicinae 
examinationibus  interessent,  idque  prudentiae  esse  statui  ut  sum- 
mopere caveatur. 

Postremo  si  quid  in  nostrae  reipublicae  constitutione  immutan- 
dum sit,  id,  quippe  qui  in  senatus  virtute,  prudentia,  integritate, 
maximam  fidem  spemque  habeam,  aequo  animo  expecto : interea, 
omnia  fausta  precor. — Valete. 


